辟雍赋（以王者风教之本为韵）
王履贞 (Tang)
辟雍之裁。教化之方。辟者象旋圆而不极。雍者以流转而有常。行于历代。创自前王。崇此乃理。废之斯亡。革斁刬浇。何莫由之而克著。化人成俗。靡不因兹而允臧。公宫之南。灵台之下。赫巍峨以层构。规制度于众寡。区别远采于虞庠。经始不差于周雅。阐扬学校。旁求儒者。温良恭敬之士。资于父以事师。俊造茂异之伦。必自朝而逮野。尊卑有秩。礼教是崇。取乎年均式序。不以地高为雄。随其局贵贱之义自别。尚乎齿少长之仪有融。然可以阐皇化。彰国风。允叶扣钟之教。克成琢玉之功。宁止夫闻天者比于鸣鹤。居陆者喻夫渐鸿而已。尔其学习以时。诗书兴教。惟司成是典。惟古则是效。诏夏弦春诵。俾民不僣。养三老五更。俾民知孝。惟冑也太子齿矣。惟学也元后视之。合语于此。释菜有时。以崇其道。以尊其师。俾百工允理。庶绩咸熙。抑前古之是赖。伊兹礼之是持。德贞行芳。达其名以取譬。泉流波注。立其义而在兹。由是金革可偃。淳朴斯返。所谓深其流者浚其源。茂其末者固其本。至矣哉。辟雍之旨也大。辟雍之教也远。可同乎不骞不崩。岂俾夫损之又损。